KIRJALLINEN KYSYMYS E-1887/03 esittäjä(t): Emmanouil Bakopoulos (GUE/NGL) komissiolle. Olympic Airways.



Virallinen lehti nro 011 E , 15/01/2004 s. 0236 - 0237



KIRJALLINEN KYSYMYS E-1887/03 esittäjä(t): Emmanouil Bakopoulos (GUE/NGL) komissiolle (6. kesäkuuta 2003) Aihe: Olympic Airways Olympic Airwaysin hallinto on laatinut suunnitelman, jonka mukaan yrityksen työntekijöiden määrä vähennetään puoleen. Onko Kreikan liikenneministeriö on ilmoittanut komissiolle, mihin toimiin se ryhtyy työnsä menettävien työntekijöiden vuoksi? Onko tehty suunnitelmia työntekijöiden työllistämiseksi uudelleen? Jos komissiolle ei ole ilmoitettu työntekijöiden tulevaisuudesta, aikooko se puuttua jollain tavalla asiaan? Anna Diamantopouloun komission puolesta antama vastaus (17. heinäkuuta 2003) Komissio ei ole saanut tarkkoja tietoja siitä, miten Kreikan hallitus aikoo toimia Olympic Airwaysin uudelleenjärjestelyn suhteen. Komissio on muistuttanut Kreikan viranomaisia niiden velvollisuudesta ilmoittaa kaikista Olympic Airwaysia koskevista suunnitelluista uudelleenjärjestelytoimenpiteistä ennen niiden toteuttamista, jotta komissio voi arvioida niitä asianomaisten yhteisön säännösten mukaisesti. Komissio haluaisi kuitenkin muistuttaa, että unionissa on kehitetty vuosien aikana kattava politiikka, jolla hoidetaan asianmukaisella tavalla yritysten uudelleenjärjestelyjen sosiaalisia seurauksia. Tämän jatkuvan politiikan seurauksena kaikista uudelleenjärjestelyistä on etukäteen tehokkaasti tiedotettava ja neuvoteltava työntekijäjärjestöjen edustajien kanssa toimenpiteiden sosiaalisen vaikutuksen välttämiseksi tai lieventämiseksi työntekijöiden joukkovähentämistä(1), yritysten luovutuksia(2), eurooppalaisia yritysneuvostoja(3) ja tiedottamista ja kuulemista(4) koskevien yhteisön direktiivien mukaisesti. Erityisesti työntekijöiden joukkovähentämistä koskevassa direktiivissä 98/59/EY säädetään tiedottamisesta ja neuvottelusta työntekijöiden edustajien kanssa silloin kun työnantaja suunnittelee joukkovähentämistä. Näissä neuvotteluissa on käsiteltävä ainakin mahdollisuuksia joukkovähentämisen välttämiseksi tai niiden kohteena olevien työntekijöiden määrän rajoittamiseksi sekä seurausten pienentämiseksi käyttämällä sosiaalisia toimenpiteitä. Näiden toimenpiteiden tarkoituksena on muun muassa antaa apua vähentämisen kohteeksi joutuneiden työntekijöiden työllistämiseen tai uudelleen kouluttamiseen. Yleisemmällä tasolla komissio kannattaa ajatusta siitä, että yritysten pitäisi aina uudelleenjärjestelyjen yhteydessä ottaa huomioon tekemiensä päätösten mahdolliset seuraukset työntekijöiden sekä sosiaalisen ja alueellisen tilanteen kannalta. Tätä näkemystä on hiljattain korostettu komission tiedonannossa Yritysten sosiaalinen vastuu: elinkeinoelämän panos kestävään kehitykseen(5). Lisäksi komissio on kutsunut eurooppalaiset työmarkkinaosapuolet osallistumaan vuoropuheluun muutoksen ennakoinnista ja hallinnasta dynaamisen lähestymistavan soveltamiseksi yrityksen uudelleenjärjestelyn sosiaalisiin näkökohtiin. Työmarkkinaosapuolet sopivat tämän aiheen sisällyttämisestä vuosien 20032004 monivuotiseen työohjelmaan. Komissio toivoo, että osapuolten yhteistyö tällä alalla voisi johtaa yhteisön tasoisiin puitteisiin, jotka voisivat auttaa yrityksiä ja niiden työntekijöitä huolehtimaan asianmukaisesti yritysten uudelleenjärjestelyjen sosiaalisesta ulottuvuudesta. (1) Neuvoston direktiivi 98/59/EY, annettu 20 päivänä heinäkuuta 1998, työntekijöiden joukkovähentämistä koskevan jäsenvaltioiden lainsäädännön lähentämisestä, EYVL L 225, 12.8.1998. (Tällä direktiivillä on konsolidoitu direktiivit 75/129/ETY ja 92/56/ETY.). (2) Neuvoston direktiivi 2001/23/EY, annettu 12 päivänä maaliskuuta 2001, työntekijöiden oikeuksien turvaamista yrityksen tai liikkeen taikka yritys- tai liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä, EYVL L 82, 22.3.2001. (3) Neuvoston direktiivi 94/45/EY, annettu 22 päivänä syyskuuta 1994, eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisönlaajuisissa yrityksissä tai yritysryhmissä, EYVL L 254, 30.9.1994. (4) Euroopan parlamentin ja neuvoston direktiivi 2002/14/EY, annettu 11 päivänä maaliskuuta 2002, työntekijöille tiedottamista ja heidän kuulemistaan koskevista yleisistä puitteista Euroopan yhteisössä, EYVL L 80, 23.3.2002. (5) KOM(2002) 347 lopullinen.